Sjekk «sommerværet» i oktober
Av Sigrid Helene Svendsen, Ola Mjaaland, Eliese Laustsen og Therese Alice Sanne (foto) - Det var ikke så ille, du kan bade, mener Mette og tester badevannet på Huk på Bygdøy utenfor Oslo. Tirsdag hadde hovedstaden hele 19,1 grader. 50-åringen tok med seg sønnen på sykkeltur og forsøkte å fange agn i vannet på den populære badestranden. Og det er kort tid til å nyte det varme været, for allerede i morgen blir det kaldere. - Det ser ut som om det blir litt lavere temperaturer allerede fra i morgen i Oslo. Også på Vestlanet er det betydelig lavere - det ser ut som om temperaturen går fra rundt 13 grader i dag til 7-8 grader i morgen, sier Mariann Foss, statsmeteorolog i Meteorologisk institutt, til VG.For både Midt-Norge, Østlandet og Vestlandet har hatt det flere grader varmere enn normalt tirsdag. På Vestlandet er det normalt 9-10 grader, mens gradestokken i dag har vist rundt 13. Midt-Norge har hatt temperaturer på rundt 10 grader, som også er noen grader varmere enn normalt. I Troms og Finnmark ligger temperaturene på rundt fem grader på dagtid, mens normal døgntemperatur er på rundt 3,8, slik at forskjellen ikke nødvendigvis er spesielt stor. Mest merkbar har forskjellen vært i Oslo hvor normalen er 7-8 grader, og det har vært 19,1 grader tirsdag. -Temperaturene de siste dagene er en stor kontrast til normalen. Vi har nærmest hatt en sommervind som har fønt over oss fra sørvest-Europa. Solen varmer ikke mye nå, men på grunn av den varme vinden har vi hatt temperaturer opp mot 19 grader. Det er langt over normalen, sier meteorolog Simon Jury i StormGeo.Med høytrykk og varmere vær enn normal, har det på Østlandet nærmest vært en «Indian summer». I september hadde Blindern i Oslo 40,9 millimeter nedbør, mot normalen som er 90 millimeter. Bergen, Trondheim, Stavanger, Tromsø og Kristiansand har alle hatt varmere vær enn normalt i høst. - Noe av årsaken til det tørre været, er at det har vært færre tropiske stormer i Amerika. Det påvirker klimaet i Europa, sier Jury.
I dag har hovedstaden hatt hele 19,1 grader. Mette Langaas-Holt (50) og sønnen Sverre (9) reiste på stranda.